CELEX: 52012DP0101
Language: mt
Date: 2012-03-29 00:00:00
Title: Talba għall-ħarsien tal-immunità parlamentari tas-Sur Luigi de Magistris Deċiżjoni tal-Parlament Ewropew tad- 29 ta' Marzu 2012 dwar it-talba għall-ħarsien tal-immunità u l-privileġġi ta' Luigi de Magistris (2011/2097(IMM))

6.9.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               CE 257/86
            
         Il-Ħamis 29 ta’ Marzu 2012Talba għall-ħarsien tal-immunità parlamentari tas-Sur Luigi de Magistris
   P7_TA(2012)0101
   Deċiżjoni tal-Parlament Ewropew tad-29 ta' Marzu 2012 dwar it-talba għall-ħarsien tal-immunità u l-privileġġi ta' Luigi de Magistris (2011/2097(IMM))
   2013/C 257 E/12
   
      Il-Parlament Ewropew,
   
               —
            
            
               wara li kkunsidra t-talba ta' Luigi de Magistris tal-11 ta’ April 2011, imħabbra waqt is-seduta plenarja tad-9 ta' Mejju 2011, għall-ħarsien tal-immunità tiegħu b’rabta ma’ proċedimenti legali pendenti quddiem il-Qorti ta’ Cosenza, l-Italja,
            
         
               —
            
            
               wara li sema' lil Luigi de Magistris bi qbil mal-Artikolu 7(3) tar-Regoli ta' Proċedura tiegħu,
            
         
               —
            
            
               wara li kkunsidra s-sottomissjonijiet bil-miktub ta' Luigi de Magistris bi qbil mal-Artikolu 7(3) tar-Regoli ta' Proċedura tiegħu,
            
         
               —
            
            
               wara li kkunsidra l-Artikoli 8 u 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, anness mat-Trattat dwar il-Funzjonament tal-Unjoni Ewropea, u l-Artikolu 6(2) tal-Att tal-20 ta' Settembru 1976 dwar l-elezzjoni tal-Membri tal-Parlament Ewropew b'suffraġju universali dirett,
            
         
               —
            
            
               wara li kkunsidra s-sentenzi tal-Qorti tal-Ġustizzja tal-Unjoni Ewropea tat-12 ta’ Mejju 1964, tal-10 ta’ Lulju 1986, tal-15 u l-21 ta’ Ottubru 2008, tad-19 ta’ Marzu 2010 u tas-6 ta' Settembru 2011 (1),
            
         
               —
            
            
               wara li kkunsidra l-Artikolu 68 tal-Kostituzzjoni tar-Repubblika Taljana,
            
         
               —
            
            
               wara li kkunsidra l-Artikoli 6(3) u 7 tar-Regoli ta' Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Affarijiet Legali (A7–0073/2012),
            
         
               A.
            
            
               billi Membru tal-Parlament Ewropew, Luigi de Magistris, kien talab il-ħarsien tal-immunità parlamentari tiegħu fir-rigward tal-proċedimenti quddiem qorti Taljana;
            
         
               B.
            
            
               billi t-talba minn Luigi de Magistris tirrigwarda taħrika ppreżentata kontrih fil-Qorti ta’ Cosenza f’isem Dr Vincenza Bruno Bossio b’rabta ma’ dikjarazzjonijiet magħmula minn Luigi de Magistris fil-ktieb Assalto al PM, storia di un cattivo magistrato ('Attakk fuq il-Prokuratur Pubbliku – storja ta’ maġistrat ħażin'), li ġie ppubblikat f’April 2010;
            
         
               C.
            
            
               billi skont it-taħrika, id-dikjarazzjonijiet li saru f'dak il-ktieb jikkostitwixxu libell, li jirriżulta f'rikors għal danni;
            
         
               D.
            
            
               billi l-ktieb ġie ppubblikat fi żmien meta Luigi de Magistris kien Membru tal-Parlament Ewropew, wara li tela’ fl-elezzjonijiet tal-Parlament Ewropew tal-2009;
            
         
               E.
            
            
               billi, skont l-Artikolu 8 tal-Protokoll dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew m’għandhom ikunu suġġetti għal ebda forma ta’ investigazzjoni, detenzjoni jew proċedimenti legali, fir-rigward ta’ opinjonijiet espressi jew voti mitfugħa minnhom fil-qadi ta’ dmirijiethom, u billi, skont l-Artikolu 9 ta' dak il-Protokoll, il-Membri għandhom igawdu, fit-territorju tal-Istat tagħhom stess, l-immunitajiet mogħtija lill-Membri ta' dak il-Parlament;
            
         
               F.
            
            
               billi Luigi de Magistris għamel referenza għaż-żewġ Artikoli 8 u 9 tal-Protokoll, imma billi l-Artikolu 9 mhuwiex relevanti fir-rigward tal-Artikolu 68 tal-Kostituzzjoni Taljana u allura qiegħed ovvjament jiddependi biss fuq l-Artikolu 8;
            
         
               G.
            
            
               billi, skont il-prattika stabbilita tal-Parlament, il-fatt li l-proċedimenti legali huma ta’ natura ta’ dritt ċivili jew amministrattiv, jew fihom ċerti aspetti li huma koperti mid-dritt ċivili jew amministrattiv, ma jeskludix per se li tapplika l-immunità mogħtija minn dan l-artikolu;
            
         
               H.
            
            
               billi l-fatti tal-każ, kif jidhru mit-taħrika u mis-sottomissjonijiet bil-miktub ta’ Luigi de Magistris lill-Kumitat għall-Affarijiet Legali, jindikaw li d-dikjarazzjonijiet li saru ma għandhomx konnessjoni diretta u ovvja mat-twettiq tad-dmirijiet ta’ Luigi de Magistris bħala Membru tal-Parlament Ewropew;
            
         
               I.
            
            
               billi Luigi de Magistris, meta ppubblika l-ktieb ikkonċernat, ma kienx għalhekk qiegħed jaġixxi fit-twettiq ta’ dmirijietu bħala Membru tal-Parlament Ewropew,
            
         
               1.
            
            
               Jiddeċiedi li ma jiddefendix l-immunità u l-privileġġi ta’ Luigi de Magistris;
            
         
               2.
            
            
               Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika Taljana u lil Luigi de Magistris.
            
         
      (1)  Kawża 101/63 Wagner vs Fohrmann u Krier [1964] Ġabra 195, Kawża 149/85 Wybot vs Faure u Oħrajn [1986] Ġabra 2391, Kawża T-345/05 Mote vs il-Parlament [2008] Ġabra II-2849, Kawżi Magħquda C-200/07 u C-201/07 Marra vs De Gregorio u Clemente [2008] Ġabra I-7929, u Kawża T-42/06 Gollnisch vs il-Parlament [2010] ECR II-1135 u Kawża C-163/10 Patriciello (għadha mhux ippubblikata fil-Ġabra).